CELEX: 32018D0744
Language: et
Date: 2018-05-16 00:00:00
Title: Komisjoni rakendusotsus (EL) 2018/744, 16. mai 2018, millega muudetakse rakendusotsust (EL) 2016/2008 loomatervishoiualaste tõrjemeetmete kohta seoses nodulaarse dermatiidiga teatavates liikmesriikides (teatavaks tehtud numbri C(2018) 2815 all) (EMPs kohaldatav tekst )

18.5.2018   
            
            
               ET
            
            
               Euroopa Liidu Teataja
            
            
               L 123/119
            
         KOMISJONI RAKENDUSOTSUS (EL) 2018/744,
   16. mai 2018,
   millega muudetakse rakendusotsust (EL) 2016/2008 loomatervishoiualaste tõrjemeetmete kohta seoses nodulaarse dermatiidiga teatavates liikmesriikides
   
      
         (teatavaks tehtud numbri C(2018) 2815 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
   võttes arvesse nõukogu 17. detsembri 1992. aasta direktiivi 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega, (3) eriti selle artikli 14 lõiget 2 ning artikli 19 lõike 1 punkti a, artikli 19 lõike 3 punkti a ja artikli 19 lõikeid 4 ja 6,
   võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (4) eriti selle artikli 4 lõiget 3,
   ning arvestades järgmist:
   
               (1)
            
            
               Direktiiviga 92/119/EMÜ on kehtestatud üldised tõrjemeetmed, mida kohaldatakse teatavate loomahaiguste, sealhulgas nodulaarse dermatiidi puhangute korral. Kõnealused tõrjemeetmed hõlmavad ohustatud tsooni ja järelevalvetsooni kehtestamist nakkusega põllumajandusettevõtte ümber, samuti on nendega ette nähtud muid tõrjemeetmeid täiendav erakorraline vaktsineerimine nodulaarse dermatiidi haiguspuhangu korral.
            
         
               (2)
            
            
               Komisjoni rakendusotsusega (EL) 2016/2008 (5) on kehtestatud loomatervishoiualased tõrjemeetmed seoses nodulaarse dermatiidi esinemisega teatavates liikmesriikides või nende piirkondades. Selles on määratletud „nakkusega tsoon“, mis on kõnealuse rakendusotsuse I lisa II osas loetletud selline liikmesriigi territooriumi osa, mis hõlmab piirkondi, kus nodulaarse dermatiidi esinemine on kinnitust leidnud, ning direktiivi 92/119/EMÜ kohaselt kehtestatud kaitsetsoone ja järelevalvetsoone, kus eelnevalt heakskiidetud vaktsineerimiskavade alusel võib läbi viia nodulaarse dermatiidi vastase vaktsineerimise. Samuti on selles määratletud „taudivaba tsoon, kus viiakse läbi vaktsineerimine“; see hõlmab kõnealuse lisa I osas loetletud selliseid liikmesriigi territooriumi osasid, mis asuvad väljaspool „nakkusega tsooni“, kus eelnevalt heakskiidetud vaktsineerimiskavade alusel viiakse läbi nodulaarse dermatiidi vastane vaktsineerimine.
            
         
               (3)
            
            
               Rakendusotsusega (EL) 2016/2008 on ette nähtud konkreetsed riskileevendusmeetmed ja piirangud kauplemisele elusveistega ja tehistingimustes peetavate ulukmäletsejalistega, nende paljundusmaterjali ja muude nendelt saadud toodetega; meetmed kehtestatakse „taudivabas tsoonis, kus viiakse läbi vaktsineerimine“, et vähendada miinimumini nodulaarse dermatiidi levimise riski.
            
         
               (4)
            
            
               Nodulaarse dermatiidi esinemine leidis Euroopas esmakordselt kinnitust 2015. aasta augustis (Kreekas). 2016. aastal esines haigust kokku seitsmes Kagu-Euroopa riigis (Kreeka, Bulgaaria, endine Jugoslaavia Makedoonia Vabariik, Serbia, Kosovo, (6) Albaania ja Montenegro), kuid 2017. aastal esines nodulaarset dermatiiti märgatavalt vähem (ulatuslikumalt esines seda vaid Albaanias ning Kreekas ja endises Jugoslaavia Makedoonia Vabariigis esines vaid paar episoodilist puhangut).
            
         
               (5)
            
            
               Nodulaarse dermatiidi tõrjeks viisid kõik mõjutatud liikmesriigid (Kreeka ja Bulgaaria), aga ka ELi mittekuuluvad mõjutatud riigid kohe läbi kõigi elusveiste ja tehistingimustes peetavate ulukmäletsejaliste massilise vaktsineerimise vähemalt kahel järjestikusel aastal (2016 ja 2017). Samal ajal rakendati ennetavalt ning naaberriikide epidemioloogilist olukorda arvestades samu vaktsineerimismeetmeid Horvaatias, kus haigust senini esinenud ei ole.
            
         
               (6)
            
            
               Pärast esmakordset nodulaarse dermatiidi tuvastamist Euroopa mandriosas, koostas Euroopa Toiduohutusamet (EFSA) nodulaarse dermatiidi tõrje erakorralise nõuande, mis võeti vastu 29. juulil 2016, (7) ja kaks aruannet, mis kiideti heaks vastavalt 27. märtsil 2017 (8) ja 29. jaanuaril 2018 (9). Kõigis nimetatud teaduslikes hindamistes märgitakse, et Euroopa kohta olemasolevate nodulaarse dermatiidi epidemioloogiliste (2016. ja 2017. aastaid käsitlevate) andmete analüüs viitab sellele, et nõuetekohaselt tehtud massilise vaktsineerimise kampaaniatega õnnestus haigust tõrjuda, sest uusi puhanguid õnnestus vältida. Lisaks järeldatakse, et massiline vaktsineerimine on nodulaarse dermatiidi tõrje kõige tõhusam meetod, eriti kui vaktsineeritud loomadel oli kaitse välja kujunenud juba enne haiguspuhangu teket, see tähendab ennetava vaktsineerimise tulemusel.
            
         
               (7)
            
            
               Hiljutiste nodulaarse dermatiidi vaktsineerimiskampaaniate tõhusus, mida kinnitavad ka 2016. aasta EFSA nõuanne ning 2017. ja 2018. aasta EFSA aruanded, võimaldab arvata, et taudivabas, vaktsineeritud tsoonis on nodulaarse dermatiidi leviku risk elusveiste ja tehistingimustes peetavate ulukmäletsejaliste veost tulenevalt väga väike, sest seal on läbi viidud rakendusotsuse (EL) 2016/2008 II lisa kohane nodulaarse dermatiidi vaktsineerimiskampaania.
            
         
               (8)
            
            
               Horvaatia, Bulgaaria ja Kreeka kogu territoorium või osa territooriumist on loetletud rakendusotsuse (EL) 2016/2008 I lisas kui „taudivaba tsoon, kus viiakse läbi vaktsineerimine“.
            
         
               (9)
            
            
               Nii Horvaatia kui ka Bulgaaria on juba teatanud, et nad on „taudivabas tsoonis, kus viiakse läbi vaktsineerimine“, nodulaarse dermatiidi vaktsineerimiskampaaniad 2017. aastal juba lõpetanud, nagu rakendusotsuse (EL) 2016/2008 II lisas on ette nähtud. Lisaks plaanib Horvaatia 2017. aasta Kagu-Euroopa soodsat epidemioloogilist olukorda arvestades nodulaarse dermatiidi vastase vaktsineerimise 2018. aastast alates lõpetada.
            
         
               (10)
            
            
               Nodulaarse dermatiidi vaktsineerimiskampaania lõppedes Kreekas paiknevates „taudivabades tsoonides, kus viiakse läbi vaktsineerimine“, hakatakse käesoleva otsusega kehtestatud erandit kohaldama asjakohaste Kreeka „taudivabade tsoonide kohta, kus viiakse läbi vaktsineerimine“.
            
         
               (11)
            
            
               Rakendusotsuse (EL) 2016/2008 artikli 6a praeguste sätete kohaselt on elusveiste ja tehistingimustes peetavate ulukmäletsejaliste vedu sama liikmesriigi „taudivabades tsoonides, kus viiakse läbi vaktsineerimine“, lubatud üksnes juhul, kui loomad on pärit põllumajandusettevõttest, kus kõigile loomadele on manustatud vaktsiini või kui neil on emaloomalt saadud immuunsus, on vaid üksikud erandid (hädatapmisele minevad loomad või loomad, kes on saabunud nodulaarse dermatiidi vabadelt aladelt vähem kui kolm kuud tagasi). Nodulaarse dermatiidi vaktsineerimise järkjärgulise lõpetamise tõttu „taudivabades tsoonides, kus viiakse läbi vaktsineerimine,“ on vaja kehtestada eeskirjad elusveiste ja tehistingimustes peetavate ulukmäletsejaliste veo kohta olukorras, kus vasikatel on emaloomalt saadud immuunsus läbi saanud, seda eriti 2018. aasta teise poole jaoks.
            
         
               (12)
            
            
               Seepärast tuleks muuta erandeid ja eritingimusi, mida kohaldatakse elusveiste ja tehistingimustes peetavate ulukmäletsejaliste „taudivabas tsoonis, kus viiakse läbi vaktsineerimine“, samuti tuleb vastavalt muuta rakendusotsuse (EL) 2016/2008 artiklit 6a.
            
         
               (13)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse (EL) 2016/2008 artikli 6a lõikesse 2 lisatakse järgmine punkt e:
   
      
                  „e)
               
               
                  loomad, sõltumata nende endi staatusest seoses nodulaarse dermatiidi vastu vaktsineerimisega või vaktsineerimisest nende päritoluettevõttes, saadetakse I lisa I osas loetletud piirkonnas paiknevatest ettevõttest mistahes sihtkohta, mis asub sama liikmesriigi muus piirkonnas, mis on loetletud I lisa I osas, tingimusel et:
                  
                              i)
                           
                           
                              ajaomase liikmesriigi pädevad asutused on rakendanud nodulaarse dermatiidi vastase aastase vaktsineerimiskava kõigis selle liikmesriigi piirkondades, mis on loetletud I lisa I osas, selle kava rakendamine on lõpule viidud vähemalt 28 päeva enne saadetise lähetamist ning kava vastab II lisas esitatud tingimustele, selle on heaks kiitnud komisjon ning pädevad asutused on teavitanud komisjoni ja teisi liikmesriike vaktsineerimiskava kohaldamise algus- ja lõppkuupäevast ja
                           
                        
                              ii)
                           
                           
                              kui loomi veetakse läbi piirkondade, mis on loetletud I lisa II osas, tuleb kooskõlas artikliga 12 kehtestada ohutu veo kord, mille täitmist kontrollivad päritolukoha, veo marsruudile jääva ala ja sihtkoha pädevad asutused.“
                           
                        
            
   Artikkel 2
   Käesolev otsus on adresseeritud liikmesriikidele.
   
      Brüssel, 16. mai 2018
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  EÜT L 62, 15.3.1993, lk 69.
   
      (4)  EÜT L 18, 23.1.2003, lk 11.
   
      (5)  Komisjoni 15. novembri 2016. aasta rakendusotsus (EL) 2016/2008 loomatervishoiualaste tõrjemeetmete kohta seoses nodulaarse dermatiidiga teatavates liikmesriikides (ELT L 310, 17.11.2016, lk 51).
   
      (6)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244/99 ja Rahvusvahelise Kohtu arvamusega Kosovo iseseisvusdeklaratsiooni kohta.
   
      (7)  EFSA Journal 2016;14(8):4573.
   
      (8)  EFSA Journal 2017;15(4):4773.
   
      (9)  EFSA Journal 2018;16(2):5176.